அப்சலோம் தாவீதுடன் ஒப்புரவாதல் 25 இஸ்ரயேல் அனைத்திலும் அப்சலோமைப் போல் புகழ்பெற்ற அழகன் வேறு எவனும் இல்லை. உச்சி முதல் உள்ளங்கால் வரை அவனில் எந்தக் குறையும் இல்லை. 26 அவன் முடிவெட்டிக் கொள்ளும் போது - ஒவ்வொரு ஆண்டின் இறுதியிலும் தலைக்குப் பாரமாயிருந்ததால், அவன் முடி வெட்டிக் கொள்வான் - அது அரச அளவையின் படி இரண்டு கிலோவுக்கு [2] மேலாக இருக்கும். 27 அப்சலோமுக்கு மூன்று ஆண்குழந்தைகள் பிறந்தன. தாமார் என்று பெயர் கொண்ட ஒரு மகளும் இருந்தாள். அவள் பேரழகியாக இருந்தாள். 28 அப்சலோம் எருசலேமில் ஈராண்டுகள் வாழ்ந்தான்; ஆனால் அரசன் முகத்தில் விழிக்கவில்லை. 29 அப்சலோம் யோவாபை அரசரிடம் அனுப்புவதற்காக அவனைத் தன்னிடம் வரும்படி அழைத்தான். ஆனால் யோவாபு அவனிடம் செல்ல விரும்பவில்லை, இரண்டாம் முறை ஆளனுப்பியும் யோவாபு செல்ல விரும்பவில்லை. 30 அப்போது அவன் தன் பணியாளரிடம், "கவனியுங்கள், யோவாபின் வயல் என் வயலுக்கு அருகே உள்ளது, அங்கே வாற்கோதுமை விளைந்துள்ளது. நீங்கள் சென்று அதற்குத் தீ வையுங்கள்" என்றான். அப்சலோமின் பணியாளர் அவ்வயலுக்குத் தீ வைத்தனர். 31 பின் யோவாபு புறப்பட்டு அப்சலோம் வீட்டுக்குச் சென்று அவனிடம், "உன் பணியாளர் என் வயலுக்குத் தீ வைத்தது ஏன்?" என்று கேட்டார்.